杜挺之贈端溪圓硯
作者：梅堯臣
朝代：宋

paragraphs: 雪壓古寺深，中有卧病客。
訪之語久清，饑馬齧庭柏。
案頭蠻溪硯，其狀若圓璧。
指此欲爲贈，而將助吟席。
非意予敢貪，既拒頗不懌。
大出楮中有，素許當自擇。
强持慰勤心，歸以示朋戚。
哂曰豈其然，爲汲寒泉滌。
滌彼僞飾物，紙乾見頑石。
清晨走髯奴，無厭願求易。
拜賜遂如初，明月懷吞蝕。
微分鸜目瑩，尚漬墨花碧。
詞答謂我愚，悔復料已逆。
明日未央朝，執手笑啞啞。